B4-0050, 0066, 0071, 0081, 0111 και 0115/95

Ψήφισμα σχετικά με την ανάγκη ελέγχου, σε ευρωπαϊκό επίπεδο της εξαγωγής και μεταφοράς όπλων

Το Ευρωπαϊκό Κοινοβούλιο,

- έχοντας υπόψη την αίτησή του για θέσπιση κώδικα συμπεριφοράς σχετικά με τις εξαγωγές όπλων και το ψήφισμα του της 24ης Μαρτίου 1994 για τον αφοπλισμό, τον έλεγχο των εξαγωγών όπλων και τη μη διάδοση των όπλων μαζικής καταστροφής ((ΕΕ C 114 της 25.4.1994, σ. 56)),

- έχοντας υπόψη τη Συνθήκη για την Ευρωπαϊκή Ένωση και ιδίως τις διατάξεις της σχετικά με την κοινή εξωτερική πολιτική και πολιτική ασφάλειας,

Α. έχοντας υπόψη τις ενίοτε αντιφατικές πολιτικές που ασκούν τα διάφορα κράτη μέλη της Ένωσης όσον αφορά τις εξαγωγές όπλων,

Β. έχοντας υπόψη τη δήλωση του Ευρωπαϊκού Συμβουλίου του Ιουλίου 1991, όπου εκφράζεται ανησυχία για τη συγκέντρωση συμβατικών όπλων σε ορισμένες περιοχές του κόσμου και όπου καθορίζονται οκτώ κριτήρια στα οποία θα βασίζονται οι πολιτικές έλεγχου των εξαγωγών όπλων,

Γ. έχοντας υπόψη τις συζητήσεις της Ευρωπαϊκής Κοινότητας στη Διάσκεψη του Εδιμβούργου το Δεκέμβριο του 1992 σχετικά με την έκθεση του ΗΒ «για κοινή δράση και την ανάπτυξη της Κοινής Εξωτερικής Πολιτικής και Πολιτικής Ασφάλειας στον τομέα της ασφάλειας», καθώς και την ευκαιρία για περαιτέρω εξέλιξη όσον αφορά την κοινή πολιτική σχετικά με τους ελέγχους εξαγωγών όπλων στο πλαίσιο της Συνθήκης της Ευρωπαϊκής Ένωσης και μέσω της έγκρισης των «Αρχών που διέπουν Μεταφορές Συμβατικών Όπλων»,

Δ. λαμβάνοντας υπόψη ότι τα κράτη μέλη εξάγουν όπλα, μαζικά, αποστέλλοντάς τα σε καταπιεστικά καθεστώτα τα οποία χρησιμοποιούν τα όπλα αυτά κατά του ιδίου του λαού,

Ε. έχοντας υπόψη ότι η Βρετανία αποφάσισε πρόσφατα να πωλήσει στην Ινδονησία μαχητικά αεροσκάφη Hawk, ότι η Γαλλία αυξάνει τις παραδόσεις όπλων στην Αλγερία και ότι η Γερμανία εξακολουθεί να εφοδιάζει με όπλα την Τουρκία[semigr ]

ΣΤ. έχοντας υπόψη τον μεγάλο αριθμό ένοπλων συρράξεων στις διάφορες περιοχές του κόσμου, οι οποίες όχι μόνον προσβάλλουν τα ανθρώπινα δικαιώματα, αλλά και έχουν αρνητικό αντίκτυπο στην οικονομική και κοινωνική ανάπτυξη,

Ζ. εκτιμώντας ότι κατά τις πρόσφατες αναπτύξεις στρατευμάτων της Ευρωπαϊκής Ένωσης - στη Ρουάντα, τη Βοσνία, τη Σομαλία και το Ιράκ - οι στρατιωτικές δυνάμεις αντιμετώπισαν συμβατικά όπλα που είχαν εξαχθεί ή χρηματοδοτηθεί από τα κράτη μέλη της Ευρωπαϊκής Ένωσης,

Η. εκτιμώντας ότι 40 περίπου εκατ. άνθρωποι, εκ των οποίων 75% άμαχοι, έχασαν τη ζωή τους λόγω εμφυλίων και διεθνών πολέμων με συμβατικά όπλα κατά τα 45 έτη του ψυχρού πολέμου και πολλοί περισσότεροι ακρωτηριάστηκαν,

Θ. έχοντας συγκλονισθεί από την έλλειψη συνοχής των ευρωπαϊκών κρατών μελών όσον αφορά την ακολουθητέα πολιτική για τον έλεγχο των όπλων,

Ι. ανησυχώντας για το αποσταθεροποιητικό αποτέλεσμα των διενέξεων για την ανάπτυξη του ανθρώπου και της οικονομίας στις χώρες του τρίτου κόσμου,

ΙΑ. αναγνωρίζοντας τα σοβαρά εμπόδια που προβάλλει η διένεξη αυτή για την εφαρμογή των προγραμμάτων αναπτυξιακής συνεργασίας της Ευρωπαϊκης Ένωσης,

1. καλεί όλα τα κράτη μέλη και ειδικότερα την κυβέρνηση του Ηνωμένου Βασιλείου να σταματήσει την πώληση όπλων προς την Ινδονησία[semigr ]

2. καλεί την Ευρωπαϊκή Ένωση να εφαρμόσει πάραυτα μια συνεκτική και ολοκληρωμένη πολιτική σχετικά με τον έλεγχο των όπλων και να εξετάσει πως να την εντάξει στην Εξωτερική Πολιτική της και Πολιτική Ασφάλειας ενόψει της Διακυβερνητικής Διάσκεψης του 1996 και ιδίως ενόψει της κατάργησης του άρθρου 223 της Συνθήκης Ε.Κ.[semigr ]

3. καλεί τα κράτη μέλη και την Ένωση να υλοποιήσουν τις δηλώσεις του Ευρωπαϊκού Συμβουλίου του Ιουνίου 1991 και 1992, όπου είχαν εγκριθεί οκτώ κριτήρια για τον έλεγχο των εξαγωγών όπλων και των τεχνολογιών διπλής χρήσης[semigr ]

4. επιθυμεί να εξετασθεί το ενδεχόμενο δημιουργίας ενός ευρωπαϊκού οργανισμού για τον έλεγχο των εξαγωγών όπλων[semigr ]

5. καλεί τα ευρωπαϊκά κράτη μέλη και την Ένωση να συνεργασθούν από κοινού με τις αρμόδιες εθνικές αρχές για την εγκαθίδρυση ενός διεθνούς κώδικος συμπεριφοράς σχετικά με τον έλεγχο των μεταφορών και εξαγωγών όπλων[semigr ]

6. αναθέτει στον Πρόεδρό του να διαβιβάσει το παρόν ψήφισμα στην Επιτροπή, στο Συμβούλιο και στη Γενική Συνέλευση του ΟΗΕ.